**Ministru kabineta noteikumu projekta "Grozījums Ministru kabineta 2016. gada 11. oktobra noteikumos Nr. 664 "Noteikumi par valsts nodevu, kas maksājama par ierakstu izdarīšanu uzņēmumu reģistra žurnālā un komercreģistrā, kā arī iesniedzamo dokumentu reģistrēšanu"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Lai novērstu nepamatotu un neparedzētu slogu uzņēmējdarbības videi nepieciešams veikt grozījumus, nosakot, ka kapitālsabiedrībai piesakot reģistrācijai izmaiņas valdes vai dalībnieku sastāvā, informācijas par patiesajiem labuma guvējiem pieteikšana reģistrācijai nav uzskatāma par atsevišķu izmaiņu pieteikšanu un līdz ar to nav maksājama valsts nodeva par papildus izmaiņu reģistrāciju. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2017. gada 9. novembrī spēkā stājās grozījumi Noziedzīgi iegūtu līdzekļu legalizācijas un terorisma finansēšanas novēršanas likumā, kas nosaka visām Latvijas Republikas Uzņēmumu reģistra (turpmāk – Uzņēmumu reģistrs) vestajos reģistros ierakstāmajām juridiskajām personām atklāt to patiesos labuma guvējus, piesakot tos reģistrācijai Uzņēmumu reģistrā.Saskaņā ar Noziedzīgi iegūtu līdzekļu legalizācijas un terorisma finansēšanas novēršanas likuma (turpmāk – Likums) 18.2panta otro daļu, iesniedzot Uzņēmumu reģistrā pieteikumu par juridiskās personas reģistrāciju (dibināšanu) vai kapitālsabiedrību dalībnieku vai valdes locekļu izmaiņām, pieteikumā norāda informāciju par juridiskās personas patieso labuma guvēju atbilstoši šā panta prasībām.Saskaņā ar Komerclikuma 15. panta pirmo daļu par ierakstu izdarīšanu komercreģistrā un dokumentu pievienošanu reģistrācijas lietai maksājama valsts nodeva, kuras apmēru, samaksas kārtību un atvieglojumus nosaka Ministru kabinets. Ministru kabineta 2016. gada 11. oktobra noteikumi Nr. 664 "Noteikumi par valsts nodevu, kas maksājama par ierakstu izdarīšanu uzņēmumu reģistra žurnālā un komercreģistrā, kā arī iesniedzamo dokumentu reģistrēšanu" (turpmāk – Noteikumi), kas cita starp izdoti arī uz iepriekš minētās Komerclikuma normas pamata, to pielikuma II sadaļas 4.3. apakšpunktā nosaka valsts nodevas apmēru par citu ierakstu izdarīšanu un grozīšanu komercreģistrā. Tāpat minēto Noteikumu pielikuma sestajā piezīmē noteikts, ka, ja pieteiktas vairākas izmaiņas, sabiedrība ar ierobežotu atbildību, akciju sabiedrība, Eiropas komercsabiedrība un Komerclikuma 185.1 panta pirmās daļas noteikumiem atbilstoša sabiedrība ar ierobežotu atbildību maksā valsts nodevu 35 *euro* apmērā, savukārt pilnsabiedrība, komandītsabiedrība, individuālais komersants vai komersanta filiāle maksā valsts nodevu 25 *euro* apmērā. Uzņēmumu reģistram ir pienākums piemērot iepriekš minētās nodevu likmes veicot attiecīgās reģistrācijas darbības. Līdz ar to, Likuma 18.2panta otrā daļa, kas nosaka **obligātu** pienākumu vienlaikus ar izmaiņu reģistrāciju valdes vai dalībnieku sastāvā pieteikt reģistrācijai arī informāciju par patiesajiem labuma guvējiem, un Noteikumu pielikuma sestā piezīme rada situāciju, kurā visām kapitālsabiedrībām, piesakot reģistrācijai izmaiņas valdes vai dalībnieku sastāvā, jāmaksā valsts nodeva 35 *euro* apmērā kā par vairāku izmaiņu reģistrāciju. Vienīgais izņēmums, kad valsts nodeva maksājama tikai par izmaiņu valdes sastāvā vai dalībnieku sastāvā reģistrāciju ir, ja jau reģistrētā informācija par patiesajiem labuma guvējiem nav mainījusies.Norādāms, ka Likuma 18.2panta otrajā daļā minētais pienākums – pieteikt informācijas par patiesajiem labuma guvējiem reģistrāciju vienlaikus ar kapitālsabiedrību dalībnieku vai valdes locekļu izmaiņām tika iekļauts atbilstoši Latvijas Komercbanku asociācijas izteiktajam viedoklim kā Aizsardzības, iekšlietu un korupcijas novēršanas komisijas priekšlikums.Tāpat norādāms, ka valsts nodevas likme par jaunu juridisko personu reģistrāciju netika paaugstināta, kaut gan turpmāk reģistrējot visas jaunās juridiskās personas vienlaikus jāreģistrē arī informācija par to patiesajiem labuma guvējiem.Ievērojot iepriekš minēto, secināms, ka obligātā patieso labuma guvēju informācijas iesniegšanas reģistrācijai pienākuma ietekme netika vērtēta ne attiecībā uz valsts budžetu, ne uzņēmējdarbības vidi, taču pēc būtības ir radījusi situāciju, kurā līdzšinējās valsts nodevas likmes 18 *euro* apmērā par izmaiņām kapitālsabiedrības valdes vai dalībnieku sastāvā vairumā gadījumu jāmaksā 35 *euro*. Norādāms, ka dalībnieku izmaiņu reģistrācijas gadījumā, jo īpaši viena dalībnieka sabiedrībās ar ierobežotu atbildību, valsts nodevas likme par vairāku izmaiņu reģistrāciju būs piemērojama vairumā gadījumu, ņemot vērā, ka sabiedrību ar ierobežotu atbildību dalībnieki vairumā gadījumu ir arī patiesie labuma guvēji (no 2017. gada 1. decembra, kad stājās spēkā grozījumi Likumā līdz 2018. gada 23. aprīlim reģistrētas 4095 jaunas sabiedrības ar ierobežotu atbildību, no kurām 3746 gadījumos dalībnieki vai valdes locekļi tika reģistrēti kā patiesie labuma guvēji (91,46 %)). Ņemot vērā, ka Likuma 18.2 panta otrās daļas mērķis ir nodrošināt informācijas atklāšanu par patiesajiem labuma guvējiem, taču tās obligātie nosacījumi rada nepamatotu un neparedzētu slogu uzņēmējdarbības videi, Noteikumos būtu nosakāms, ka Likuma 18.2 panta otrajā daļā noteiktajos gadījumos – kapitālsabiedrībai piesakot reģistrācijai izmaiņas valdes vai dalībnieku sastāvā, informācijas par patiesajiem labuma guvējiem pieteikšana reģistrācijai nav uzskatāma par atsevišķu izmaiņu pieteikšanu un attiecīgi piemērojama valsts nodevas likme par vienas izmaiņas reģistrāciju 18 *euro* apmērā.Ievērojot minēto, nepieciešams veikt grozījumus Noteikumos, nosakot, ka kapitālsabiedrībai piesakot reģistrācijai izmaiņas valdes vai dalībnieku sastāvā, informācijas par patiesajiem labuma guvējiem pieteikšana reģistrācijai nav uzskatāma par atsevišķu izmaiņu pieteikšanu.Grozījumiem Noteikumos nav ietekmes uz valsts un pašvaldību budžetu.  |
| 3. | Projekta izstrādē iesaistītās institūcijas | Tieslietu ministrija, Uzņēmumu reģistrs. |
| 4. | Cita informācija | Nav. |
|  |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Kapitālsabiedrības, kuras pieteiks reģistrācijai komercreģistrā izmaiņas valdes vai dalībnieku sastāvā, vienlaikus ar izmaiņu reģistrāciju valdes vai dalībnieku sastāvā piesakot reģistrācijai arī informāciju par patiesajiem labuma guvējiem. |
| 2. | Tiesiskā regulējuma ietekme uz tautsaimniecību un administratīvo slogu. | Projektā ietvertajam tiesiskajam regulējumam ir pozitīva ietekme uz uzņēmējdarbības vidi, jo tajā ietvertais regulējums paredz nepalielināt komersantiem administratīvo slogu gadījumā, ja vienlaikus ar izmaiņu reģistrāciju valdes vai dalībnieku sastāvā reģistrācijai tiek pieteikta informācija par patiesajiem labuma guvējiem.Projekta tiesiskais regulējums nemaina sabiedrības mērķgrupas tiesības un pienākumus. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Projekts šo jomu neskar. |

Iesniedzējs:

Tieslietu ministrijas

valsts sekretārs Raivis Kronbergs

Letiņa 67031734

Laima.Letina@ur.gov.lv